2026-يىللىق ئون چوڭ بۆسۈش خاراكتېرلىك تېخنىكا

**2026-يىللىق ئون چوڭ بۆسۈش خاراكتېرلىك تېخنىكا**

2026.01.13

دۇنيادىكى ئەڭ تەسىر كۈچكە ئىگە پەن-تېخنىكا ئاقىللار ئامبىرىنىڭ بىرى بولۇش سۈپىتى بىلەن، «MIT تېخنىكا ئوبزورى» باشتىن-ئاخىر پەن-تېخنىكىدا يېڭىلىق يارىتىشنىڭ ئەڭ ئالدىنقى سېپىنى ئىز قوغلاپ، مۇرەككەپ تېخنىكا دولقۇنى ئىچىدىن دۇنيانى ئۆزگەرتىش كۈچىگە ئىگە يېڭىدىن گۈللەنگەن تېخنىكا يۆنىلىشلىرىنى پەرقلەندۈرۈشكە كۈچ چىقىرىپ كەلدى. بىز 2001-يىلدىن باشلاپ «10 چوڭ بۆسۈش خاراكتېرلىك تېخنىكا» نى ئېلان قىلىشنى باشلىدۇق، مەقسىتىمىز تېخى دەسلەپكى مەزگىلدە تۇرۇۋاتقان، ئەمما كەلگۈسىگە چوڭقۇر تەسىر كۆرسىتىش ئۈمىدى بار يېڭىلىقلارنى قېزىپ چىقىشتۇر.

(MIT – ماسساچۇستېس تەبىئىي پەن ۋە سانائەت پەنلىرى ئىنستىتۇتى)

بىز ئىلگىرى ئالدىن مۆلچەرلىگەن نۇرغۇن تېخنىكىلار بۈگۈنكى كۈندە تەجرىبىخانىدىن چىقىپ كەسىپلىشىشكە يۈزلەندى: 2019-يىلى «چېۋەر روبوت» تۇنجى قېتىم تىزىملىككە كىرگەندە، روبوت قوللىرى تېخى جىسىملارنى تۇتۇش ئۈچۈن قوپال ھەرىكەتلەرنى قىلاتتى؛ ھالبۇكى 2025-يىلغا كەلگەندە، تەنلىك سۈنئىي ئەقىل (Embodied AI) ئەڭ قىزىق تېمىلارنىڭ بىرىگە ئايلاندى، روبوتلار فىزىكىلىق دۇنيانى ھەقىقىي تۈردە «چۈشىنىش» كە باشلىدى. شۇنىڭدەك 2019-يىلى، بىز «راۋان سۆزلىشەلەيدىغان AI ياردەمچىسى» نىڭ يوشۇرۇن كۈچىنى مۆلچەرلىگەن ئىدۇق؛ ئىككى يىلدىن كېيىن GPT-3 تىزىملىككە چىقتى؛ ھازىرغا كەلگەندە، چوڭ تىل مودېللىرى ۋە كۆپ خىل شەكىللىك  AI نەچچە مىلياردلىغان كىشىنىڭ خىزمىتى ۋە تۇرمۇشىغا چوڭقۇر سىڭىپ كىردى.

بۇ خىل مۆلچەرلەشتىن گۇۋاھ بولۇشقىچە بولغان دەۋرىيلىك بىزنى شۇنىڭغا تېخىمۇ ئىشەندۈردىكى: تېخى پىشىپ يېتىلمىگەن، ئەمما ئاخىرىدا دۇنيانى ئۆزگەرتىدىغان تېخنىكىلارنى پەرقلەندۈرۈش ئەھمىيەتلىك بىر ئىش.

بۈگۈن بىز ھالقىلىق بىر بۇرۇلۇش نۇقتىسىدا تۇرۇۋاتىمىز — AI تەرەققىياتىنىڭ مەركىزى «نېمە قىلالايدۇ» دېگەندىن «نېمە قىلىشى كېرەك» دېگەنگە بۇرۇلماقتا؛ ھاياتلىق ئىلمى بولسا ئەخلاق تالاش-تارتىشلىرى ئىچىدە بىلىش چېگراسىنى ئۈزلۈكسىز بۇزۇپ تاشلىماقتا. بۇ يۈزلىنىشلەر شۇنى ئېنىق كۆرسىتىپ تۇرۇپتۇكى: كېيىنكى تېخنىكا دولقۇنى ئەمدىلىكتە پەقەتلا «تېخىمۇ تېز» ياكى «تېخىمۇ كۈچلۈك» بولۇشنى قوغلاشماستىن، بەلكى ئىنسانلارنىڭ تېخنىكا بىلەن ئەخلاق ئوتتۇرىسىدا قانداق تەڭپۇڭلۇقنى ساقلىشىغا تېخىمۇ كۆڭۈل بۆلىدۇ.

مۇشۇ ھۆكۈمگە ئاساسەن، «MIT تېخنىكا ئوبزورى» 2026-يىللىق ئون چوڭ بۆسۈش خاراكتېرلىك تېخنىكىنى تاللاپ چىقتى. ئۇلار كۆپ خىل ئۆلچەملەرنى ئۆز ئىچىگە ئالىدۇ: يېڭى تۇغۇلغان بوۋاقلارنىڭ گېنىنى دەل جايىدا تەھرىرلىيەلەيدىغان نېگىز تەھرىرلەش تېخنىكىسىدىن تارتىپ، يوقىلىپ كەتكەن تۈرلەرنى قايتىدىن يەر شارىغا قايتۇرۇپ كېلىشكە ئۇرۇنۇۋاتقان «گېن ئارقىلىق تىرىلدۈرۈش» كىچە؛ ئىنسانلارنىڭ ئالەم بوشلۇقى ئارزۇسىنى يۈكلىگەن سودا خاراكتېرلىك ئالەم پونكىتىدىن تارتىپ، AI ھېسابلاش كۈچىنىڭ كۆرسەتكۈچ شەكلىدە ئېشىشىنى قوللايدىغان دەرىجىدىن تاشقىرى چوڭ كۆلەملىك سانلىق مەلۇمات مەركىزىگىچە... بۇ تېخنىكىلارنىڭ بەزىلىرى ئەمەلىيلىشىش باسقۇچىغا كىردى، يەنە بەزىلىرى تېخىچە تالاش-تارتىشقا تولغان، ئەمما ئۇلارنىڭ ھەممىسى مۇرەككەپ، شۇنداقلا ئۈمىدكە تولغان بىر كەلگۈسىگە ئىشارەت قىلماقتا.

تېخنىكىنىڭ ئارقىسىدىكى ھېكايە ۋە تەپەككۇرلارنى تېخىمۇ ياخشى تەھلىل قىلىش ئۈچۈن، بۇ يىل بىز يەنە AI، ھاياتلىق ئىلمى، ئېنېرگىيە ۋە ماتېرىيال، ئىجتىمائىي ئىنسانىيەت قاتارلىق ساھەلەردىكى 30 دىن ئارتۇق ئالدىنقى قاتاردىكى مۇتەخەسسىس ۋە ئالىملارنى تەكلىپ قىلىپ، بۇ ئون تۈرلۈك تېخنىكىغا چوڭقۇر چۈشەندۈرۈش بەردۇق. كەلگۈسى بىر ئاي ئىچىدە، بىز ھەر بىر تېخنىكىنىڭ تەرەققىيات تومۇرى، يادرولۇق خىرىسلىرى ۋە يوشۇرۇن تەسىرىنى ئارقا-ئارقىدىن ئېلان قىلىمىز.

2026-يىللىق ئون چوڭ بۆسۈش خاراكتېرلىك تېخنىكا تۆۋەندىكىچە، كەلگۈسى يۈزلىنىشنى كۆرۈش، دەل مۇشۇ دەقىقىدىن باشلىنىدۇ.

1. دەرىجىدىن تاشقىرى چوڭ كۆلەملىك AI سانلىق مەلۇمات مەركىزى

مۇھىم ئەھمىيىتى: دەرىجىدىن تاشقىرى چوڭ كۆلەملىك سانلىق مەلۇمات مەركەزلىرى ئىنقىلاب خاراكتېرلىك قۇرۇلما ئارقىلىق AI مودېللىرىنى ھەرىكەتلەندۈرگۈچ كۈچ بىلەن تەمىنلىمەكتە، ئەمما ئۇنىڭ ئېنېرگىيە تەننەرخى كىشىنى ھەيران قالدۇرىدۇ.

ئاساسلىق قاتناشقۇچىلار: OpenAI، Google، ئامازون، مىكروسوفت، Meta

يېتىلىش دەۋرى: ھازىر

كەڭرى ئېتىزلىق ۋە سانائەت باغچىلىرىدا، كومپيۇتېر جازىلىرى بىلەن لىق تولغان دەرىجىدىن تاشقىرى چوڭ تىپتىكى بىنالار بىردىن-بىردىن قەد كۆتۈرۈپ، AI مۇسابىقىسىنى ھەرىكەتلەندۈرگۈچ كۈچ بىلەن تەمىنلىمەكتە. بۇ قۇرۇلۇش مۆجىزىلىرى يېڭى بىر خىل ئۇل ئەسلىھە ھېسابلىنىدۇ: ئۇلار دەرىجىدىن تاشقىرى چوڭ كۆلەمدىكى چوڭ تىل مودېللىرىنى مەشىقلەندۈرۈش ۋە يۈرگۈزۈش ئۈچۈن مەخسۇس لايىھەلەنگەن دەرىجىدىن تاشقىرى كومپيۇتېرلار بولۇپ، مەخسۇس ئۆزەك، سوۋۇتۇش سىستېمىسى، ھەتتا مۇستەقىل ئېنېرگىيە تەمىنلەش سىستېمىسى بىلەن تەمىنلەنگەن.

دەرىجىدىن تاشقىرى چوڭ كۆلەملىك AI سانلىق مەلۇمات مەركىزى نەچچە يۈز مىڭلىغان گرافىك بىر تەرەپ قىلغۇچ (GPU) دەپ ئاتىلىدىغان مەخسۇس كومپيۇتېر ئۆزىكىنى (مەسىلەن Nvidia نىڭ H100 ئۆزىكى) خۇددى بىر غايەت زور دەرىجىدىن تاشقىرى كومپيۇتېرغا ئوخشاش ماسلىشىپ ئىشلەيدىغان توپقا باغلايدۇ. بۇ ئۆزەكلەر غايەت زور مىقداردىكى سانلىق مەلۇماتلارنى پاراللېل بىر تەرەپ قىلىشقا ماھىر. نەچچە يۈز مىڭ مىل ئۇزۇنلۇقتىكى ئوپتىك تالا كابېللىرى خۇددى نېرۋا سىستېمىسىغا ئوخشاش بۇ ئۆزەكلەرنى تۇتاشتۇرۇپ، ئۇلارنى چاقماق تېزلىكىدە ئالاقىلىشىش ئىمكانىيىتىگە ئىگە قىلىدۇ. غايەت زور ساقلاش سىستېمىلىرى بولسا كېچە-كۈندۈز توختىماي بۇ ئەسلىھەلەردىكى ئۆزەكلەرگە سانلىق مەلۇمات يەتكۈزۈپ بېرىدۇ.

OpenAI، گۇگۇل، ئامازون، مىكروسوفت ۋە Meta قاتارلىق تېخنىكا شىركەتلىرى بۇ خىل ئۇل ئەسلىھەلەرگە نەچچە يۈز مىليارد دوللار مەبلەغ سالماقتا. جۇڭگو، ئامېرىكا، ئوتتۇرا شەرقتىكى بەزى دۆلەت ھۆكۈمەتلىرىمۇ غايەت زور مەبلەغ سالماقتا.

ئەمما ھەيران قالارلىق ھېسابلاش كۈچىنىڭ بەدىلى بار. زىچ تىزىلغان ئۆزەكلەرنىڭ يۈرۈشۈش تېمپېراتۇرىسى ئىنتايىن يۇقىرى بولۇپ، ئادەتتىكى ھاۋا تەڭشىگۈچلەر سوۋۇتۇش ئېھتىياجىنى قاندۇرالمايدۇ. ئەكسىچە، ئۇلار سوغۇق سۇ تاختىسىغا ئورنىتىلىدۇ ياكى بىۋاسىتە سوۋۇتۇش سۇيۇقلۇقى مۇنچىسىغا چىلاپ قويۇلىدۇ. كېيىنكى قەدەم ئۇلارنى دېڭىز سۈيىگە چىلاش بولۇشى مۇمكىن.

قۇرۇلۇۋاتقان ئەڭ چوڭ تىپتىكى سانلىق مەلۇمات مەركىزى بىر گىگاۋاتتىن ئارتۇق توكنى يۇتۇۋېلىشى مۇمكىن — بۇ پۈتۈن بىر شەھەرنى تەمىنلەشكە يېتىدۇ. بۇنىڭ ئىچىدە يېرىمىدىن كۆپرەك توك تاشقاتما (نېفىت، كۆمۈر) يېقىلغۇدىن كېلىدۇ، قايتا ھاسىل بولىدىغان ئېنېرگىيە بولسا ئېھتىياجنىڭ تۆتتىن بىرىدىن كۆپرەكىنىلا قاندۇرالايدۇ. بەزى AI ماگناتلىرى يادرو ئېنېرگىيەسىگە يۈزلەنمەكتە. گۇگۇل ھەتتا ئالەم بوشلۇقىدا قۇياش ئېنېرگىيەسى بىلەن تەمىنلىنىدىغان سانلىق مەلۇمات مەركىزى قۇرۇشنى تەسەۋۋۇر قىلماقتا.

سانلىق مەلۇمات مەركەزلىرىنىڭ ساراڭلارچە كېڭىيىشى AI نىڭ كېڭەيتىش قانۇنىيىتى ۋە بۇ تېخنىكىنىڭ پاراڭلىشىش روبوتىدىن تارتىپ چېنىقىش ئەپلىرىگىچە بولغان ھەر قايسى تەرەپلەرگە سىڭىپ كىرىشى بىلەن ئېلىپ كېلىنگەن پارتلاش خاراكتېرلىك ئېھتىياجنىڭ تۈرتكىسىدە بولماقتا. ئەمما پۇقرالار كەلگۈسى بىر نەچچە يىلدا بۇ قۇرۇلۇشلارنىڭ ھەققىنى تۆلىشى مۇمكىن، چۈنكى بۇ توك سەرپىياتى يۇقىرى ئەسلىھەلەرنى ئۆز ئىچىگە ئالغان مەھەللىلەر ئۆرلەپ كېتىۋاتقان ئېنېرگىيە ھەققى، سۇ بايلىقى كەمچىل بولۇش، غوڭۇلدىغان شاۋقۇن ۋە ھاۋا بۇلغىنىشى قاتارلىق مەسىلىلەرگە دۇچ كەلمەكتە.

2. ناترىي ئىئونلۇق باتارېيە

مۇھىم ئەھمىيىتى: لىتىيدىن ئەرزان، بىخەتەر ۋە مول بولغان بىر خىل سەپلىمە مەھسۇلات ئاخىرى ئاپتوموبىل ۋە ئېلېكتىر تورى ساھەسىدە ئىشلىتىلىشكە باشلىدى.

ئاساسلىق قاتناشقۇچىلار: بىيادى، CATL (نىڭدې دەۋر)، HiNa Battery (جۇڭكې خەينا)، Peak Energy، يادى.

يېتىلىش دەۋرى: 3 يىلدىن 5 يىلغىچە

نەچچە ئون يىلدىن بۇيان، لىتىي ئىئونلۇق باتارېيە ئېنېرگىيە ئىنقىلابىنىڭ يۈرىكى سۈپىتىدە، يەر شارىنىڭ كۆچمە تۇرمۇشى ۋە يېشىل تىپ ئۆزگەرتىشىگە تۈرتكە بولدى. ھالبۇكى، ئېلېكتىر ئاپتوموبىللىرى ۋە ئېنېرگىيە ساقلاش ئېھتىياجىنىڭ پارتلاش خاراكتېرلىك ئېشىشىغا ئەگىشىپ، لىتىي بايلىقىنىڭ چەكلىمىسى بىر تۈرلۈك كەسىپ قارا كۆلەڭگىسىگە ئايلانماقتا، مەيلى زاپاس مىقدارىنىڭ چەكلىك بولۇشى، قېزىشنىڭ مەركەزلىشىشى ياكى باھانىڭ كەسكىن تەۋرىنىشى بولسۇن، ھەممىسى تېخىمۇ كەڭ، تېخىمۇ چىداملىق ئېنېرگىيە يولىنى چاقىرماقتا. ھازىر، تېخنىكا ۋە كەسىپنىڭ نەزىرى جىمجىت ھالدا بىپايان ئوكيان ۋە ئادەتتىكى تۇز ئېتىزلىرىدىن كېلىدىغان بىر خىل ئېلېمېنتقا بۇرالدى: ناترىي.

ئۇ خىمىيەلىك ئېلېمېنتلار دەۋرىي جەدۋىلىدە لىتىينىڭ قوشنىسى بولۇپ، ئېنېرگىيە تەشۋىشىنى ھەل قىلىدىغان ھالقىلىق ئالماشتۇرۇش جاۋابى بولۇپ قېلىش ئۈمىدى ناھايىتى زور.

ناترىي ئىئونلۇق باتارېيەنىڭ خىزمەت پىرىنسىپى لىتىي ئىئونلۇق باتارېيە بىلەن ناھايىتى ئوخشىشىپ كېتىدۇ: ئىئونلارنى ئىككى ئېلېكترود ئارىسىدا يۆتكەش ئارقىلىق ئېنېرگىيە ساقلايدۇ ۋە قويۇپ بېرىدۇ. ئەمما لىتىيدەك زاپىسى نىسبەتەن كەمچىل، ھازىر پەقەت ئاز ساندىكى دۆلەتلەردىلا قېزىۋېلىنىدىغان ئېلېمېنتقا ئوخشىمايدىغىنى، ناترىينىڭ باھاسى ئەرزان بولۇپلا قالماي، يەنە تارقىلىشى كەڭ. گەرچە بۈگۈنكى كۈندىكى ناترىي ئىئونلۇق باتارېيە تەننەرخ جەھەتتە تېخى روشەن ئەۋزەللىك كۆرسەتمىگەن بولسىمۇ، ئەمما ئىشلەپچىقىرىش ئىقتىدارىنىڭ كېڭىيىشىگە ئەگىشىپ، ئۇنىڭ تەننەرخىنىڭ تۆۋەنلىشىدىن ئۈمىد بار.

جۇڭگو ئۆزىنىڭ كۈچلۈك توكلۇق ئاپتوموبىل كەسپىگە تايىنىپ، بۇ ساھەنىڭ تەرەققىياتىنى ئالدى بىلەن ئىلگىرى سۈردى. باتارېيە ماگناتى نىڭدې دەۋر ۋە بىيادى بۇ تېخنىكىغا زور مىقداردا مەبلەغ سالدى. نىڭدې دەۋر 2021-يىلى بىرىنچى ئەۋلاد ناترىي ئىئونلۇق باتارېيەنى ئېلان قىلدى ھەمدە 2025-يىلى Naxtra ناملىق ناترىي ئىئونلۇق مەھسۇلات لىنىيەسىنى چىقىرىپ، كەڭ كۆلەمدە ئىشلەپچىقىرىشنى باشلىغانلىقىنى ئېيتتى. بىيادىمۇ جۇڭگودا غايەت زور ناترىي ئىئونلۇق باتارېيە ئىشلەپچىقىرىش بازىسى قۇرماقتا.

ناترىي ئىئونلۇق باتارېيە تېخنىكىسى ئاپتوموبىل ساھەسىدە ئىشلىتىلىشكە باشلىدى. 2024-يىلى، جياڭلىڭ گۇرۇھى (JMCG) ئۆزىنىڭ EV3 يېڭى ئېنېرگىيەلىك ماشىنا تىپى ئۈچۈن ناترىي ئىئونلۇق باتارېيە بولىقىنى سېتىۋېلىش تاللانمىسى بىلەن تەمىنلەشنى باشلىدى. HiNa Battery نىڭ باتارېيەسى بولسا ناترىي ئىئونلۇق باتارېيەنى تۆۋەن سۈرئەتلىك توكلۇق ئاپتوموبىللىرىدا ئىشلىتىۋاتىدۇ.

ناترىي ئىئونلۇق تېخنىكىنىڭ ئەڭ مۇھىم تەسىرى بەلكىم يول تىرانسپورتىدا ئەمەس، بەلكى ئېلېكتىر تورى ساھەسىدە بولۇشى مۇمكىن. قۇياش ئېنېرگىيەسى ۋە شامال ئېنېرگىيەسىدىن ھاسىل بولغان پاكىز ئېنېرگىيەنى ساقلاش ئىزچىل بىر خىرىس بولۇپ كەلدى. ناترىي ئىئونلۇق باتارېيە ئۆزىنىڭ تۆۋەن تەننەرخى، تېخىمۇ يۇقىرى ئىسسىقلىق تۇراقلىقى ۋە ئۇزۇن ئايلىنىش ئۆمرى بىلەن، ئىنتايىن جەلپ قىلىش كۈچىگە ئىگە بىر خىل ئالماشتۇرۇش لايىھەسىگە ئايلاندى. ئامېرىكىدىكى ئىگىلىك تىكلەش شىركىتى Peak Energy نۆۋەتتە ئېلېكتىر تورى كۆلىمىدىكى ناترىي ئىئونلۇق ئېنېرگىيە ساقلاش سىستېمىسىنى ئورۇنلاشتۇرۇشنى باشلىدى.

گەرچە ناترىي ئىئونلۇق باتارېيەنىڭ ئېنېرگىيە زىچلىقى نۆۋەتتە يەنىلا ئالىي دەرىجىلىك لىتىي ئىئونلۇق باتارېيەدىن تۆۋەن بولسىمۇ، ئەمما بۇ كۆرسەتكۈچ ھەر يىلى ئۈزلۈكسىز ئۆسمەكتە، شۇنداقلا كىچىك تىپتىكى يولۇچىلار ئاپتوموبىلى ۋە ئەشيا ئوبوروتى ئاپتوموبىللىرىنىڭ ئېھتىياجىنى قاندۇرۇشقا يېتەرلىك بولدى.

ھازىر، يېڭى تىپتىكى باتارېيە كىچىك تىپتىكى توكلۇق ئاپتوموبىللىرىدىمۇ سىناق قىلىنماقتا. جۇڭگودا، ئېلېكتىر موتسىكلىت ئىشلەپچىقارغۇچى Yadea (يادى) 2025-يىلى بۇ تېخنىكا قوللىنىلغان تۆت خىل ئىككى چاقلىق توكسىكىلىت تىپىنى بازارغا سالدى. شۇنىڭ بىلەن بىر ۋاقىتتا، شېنجېننى ئۆز ئىچىگە ئالغان كۆپلىگەن جۇڭگو شەھەرلىرى ئىشقا بېرىپ-كېلىدىغانلار ۋە تېز يەتكۈزۈش خادىملىرىنىڭ ئىشلىتىشى ئۈچۈن ناترىي ئىئونلۇق باتارېيە ئالماشتۇرۇش پونكىتلىرىنى سىناق قىلىشنى باشلىدى.

3. خاسلاشتۇرۇلغان گېن تەھرىرلەش

مۇھىم ئەھمىيىتى: نېگىز تەھرىرلەش (Base Editing) تېخنىكىسى N=1 (يەككە شەخس) لىك خاسلاشتۇرۇش دەۋرىگە قەدەم قويدى، تۇنجى مۇۋەپپەقىيەتلىك مىسال ئۇنىڭ كىلىنىكىلىق يوشۇرۇن كۈچىنى ئىسپاتلاپلا قالماي، يەنە كەم ئۇچرايدىغان كېسەللىكلەرنى نازارەت قىلىپ باشقۇرۇش ۋە داۋالاش ئەندىزىسىنى قايتىدىن شەكىللەندۈردى.

ئاساسلىق قاتناشقۇچىلار: فىلادېلفىيە بالىلار دوختۇرخانىسى، پېنسىلۋانىيە ئۇنىۋېرسىتېتى، ئامېرىكا يېمەكلىك ۋە دورا نازارەت قىلىپ باشقۇرۇش ئىدارىسى (FDA)

يېتىلىش دەۋرى: 3 يىلدىن 5 يىلغىچە

ئۇزۇندىن بۇيان، دورا ياساش ماگناتلىرى «ئېغىر سالماقلىق بومبا» (Blockbuster) دىن ئىبارەت ئاساسىي لوگىكىغا ئەمەل قىلىپ كەلدى — يەنى بىر خىل دورىنى تەتقىق قىلىپ ئېچىشقا نەچچە مىليارد دوللار مەبلەغ سېلىپ، چوقۇم غايەت زور بىمارلار توپىغا تايىنىپ تەننەرخنى بۆلۈشۈپ ۋە پايدا ئېلىشى كېرەك. كەم ئۇچرايدىغان كېسەللىكلەر بىمارلار سانى ئاز، تەتقىق قىلىپ ئېچىش پايدىسى تۆۋەن بولغانلىقتىن، دورىسىز قېلىش ھالىتىگە پېتىپ قالغان ئىدى.

Kyle Patrick Muldoon，Jr. （KJ） ئۈچۈن ئېيتقاندا، ھايات ئەسلىدە ۋاقىت بىلەن بولغان رەھىمسىز بىر مۇسابىقە ئىدى. كەم ئۇچرايدىغان ئىرسىي كېسەللىككە گىرىپتار بولغان بۇ بوۋاقنىڭ جىگىرى قان تەركىبىدىكى زەھەرلىك ئاممىياكنى مېتابولىزم قىلالمىغانلىقتىن، ھەر ۋاقىت نېرۋىسى زەخىملىنىش ھەتتا ھاياتىدىن ئايرىلىش خەۋپىگە دۇچ كەلگەن ئىدى. ئۆتمۈشتە، ئۇنىڭ بىردىنبىر ياشاش ئۈمىدى ئۇزۇن ۋە ئېنىقسىزلىققا تولغان جىگەر كۆچۈرۈشنى ساقلاش ئىدى.

بۇرۇلۇش پېنسىلۋانىيە ئۇنىۋېرسىتېتى تەتقىقات گۇرۇپپىسىنىڭ بىر قېتىملىق دادىل سىنىقىدىن كەلدى. KJ نى قۇتقۇزۇش ئۈچۈن، تەتقىقاتچى Rebecca Ahrens-Nicklas ۋە Kiran Musunuru ئەنئەنىۋى كۆچۈرۈش ئوپېراتسىيەسىنى تاللىماستىن، بەلكى ئۇنىڭ ئۈچۈن مىسلى كۆرۈلمىگەن بىر يۈرۈش گېن تەھرىرلەش لايىھەسىنى «خاسلاشتۇرۇپ» بەردى. كوللېكتىپ قوللانغىنى نېگىز تەھرىرلەش تېخنىكىسى (Base Editing) بولۇپ، بۇ CRISPR نىڭ بىر خىل ئىنقىلاب خاراكتېرلىك ياخشىلانغان شەكلى. ئەگەر دەسلەپكى ئەۋلاد CRISPR نى DNA نى كېسىدىغان «قايچا» دېسەك، ئۇنداقتا نېگىز تەھرىرلەش دەل بىر دانە توغرا «قەلەم» بولۇپ، ئۇ DNA قوش زەنجىرىنى ئۈزمىگەن ئەھۋالدا، كېسەللىك كەلتۈرۈپ چىقىرىدىغان گېندىكى خاتا بولغان شۇ يەككە نېگىز «يېزىلىشى» نى بىۋاسىتە تۈزىتەلەيدۇ.

ھۈجەيرە ۋە ھايۋان مودېلى دەلىللەشنى تاماملىغاندىن كېيىن، 7 ئايلىق KJ داۋالاشنى قوبۇل قىلدى. مۆجىزە يۈز بەردى: KJ نىڭ ئەھۋالى ياخشىلىنىپ، تۈرلۈك يېتىلىش كۆرسەتكۈچلىرى ئابىدە خاراكتېرلىك ئىلگىرىلىدى.

بۇ مىسال گېن تەھرىرلەش تېخنىكىسىنىڭ بىر قېتىملىق تارىخىي ھالقىشنى تاماملىغانلىقىدىن دېرەك بېرىدۇ. بۇنىڭدىن ئىلگىرى، گېن ئارقىلىق داۋالاش كۆپىنچە ئورغاقسىمان ھۈجەيرە كېسىلى قاتارلىق ئالاھىدە توپتىكىلەرگە قارىتىلغان «ئۇنىۋېرسال تىپتىكى» دورىلار ئىدى، KJ بولسا دۇنيا بويىچە تۇنجى قېتىم «N=1» (يەككە شەخس) لىك خاسلاشتۇرۇلغان گېن تەھرىرلەش ئارقىلىق داۋالاشنى قوبۇل قىلغان بىمار. بۇ داۋالاش ئۇسۇلى پۈتۈنلەي ئۇ بىر ئادەمنىڭ گېن ئۆزگىرىشى ئۈچۈن لايىھەلەنگەن، گەرچە نۆۋەتتىكى داۋالاش تەننەرخى جىگەر كۆچۈرۈش بىلەن ئوخشاش بولۇپ، تەخمىنەن 1 مىليون دوللار بولسىمۇ، ئەمما جەرياننىڭ سانائەتلىشىپ پىشىپ يېتىلىشىگە ئەگىشىپ، كەلگۈسىدە تەننەرخنىڭ زور دەرىجىدە تۆۋەنلىشىدىن ئۈمىد بار.

تېخىمۇ چوڭقۇر ئەھمىيەتكە ئىگە بۆسۈش نازارەت قىلىپ باشقۇرۇش ئەندىزىسىنىڭ قايتا شەكىللىنىشىدە. KJ نىڭ مۇۋەپپەقىيىتى قائىدىلەرنى ئۆزگەرتىشكە مەجبۇرلىدى، FDA ناھايىتى زور جانلىقلىقنى نامايان قىلىپ، ئەۋرىشكە مىقدارى ئىنتايىن كىچىك (پەقەت 5 ئادەم كېرەك) بولغان كېيىنكى سىناق توغرىسىدا بىردەكلىك ھاسىل قىلىپلا قالماي، يەنە «يېڭى ئېنگلاند تېببىي ژۇرنىلى» دا ماقالە ئېلان قىلىپ، بۇ خىل خاسلاشتۇرۇلغان داۋالاش ئۇسۇللىرىغا قارىتىلغان يېڭىچە تەستىقلاش يولى ئۈستىدە ئىزدەندى. بۇ شۇنى بىلدۈرىدۇكى، KJ نىڭ باسقان بىر كىچىك قەدىمى، كەلگۈسىدىكى ساناقسىز كەم ئۇچرايدىغان كېسەللىككە گىرىپتار بولغان بالىلار ئۈچۈن «پروگراممىلىغىلى بولىدىغان دورا» غا تۇتىشىدىغان بىر ئىشىكنى ئېچىپ بەرمەكتە.

4. مېخانىزىملىق چۈشەندۈرۈش

مۇھىم ئەھمىيىتى: تەتقىقاتچىلار يېڭى تېخنىكىغا ئاساسەن AI مودېللىرىنىڭ ئىچكى خىزمەت مېخانىزمىنى تەكشۈرەلەيدىغان بولدى.

ئاساسلىق قاتناشقۇچىلار: Anthropic، Google DeepMind، Neuronpedia، OpenAI

يېتىلىش دەۋرى: ھازىر

چوڭ تىل مودېللىرى ئىزدەش، پىروگرامما تۈزۈش، مەزمۇن ھاسىل قىلىش ۋە قارار چىقىرىشقا ياردەم بېرىش قاتارلىق رېئال كۆرۈنۈشلەردە كەڭ كۆلەمدە ئىشلىتىلمەكتە. گەرچە ھەر كۈنى نەچچە مىليونلىغان ئادەم ئۇلارنى ئىشلىتىۋاتقان بولسىمۇ، ئەمما ساقلىنىپ قالغىلى بولمايدىغان بىر مەسىلە شۇكى، ئۇ بەزىدە خىيالىي تۇيغۇ (Hallucination) پەيدا قىلىدۇ، ھەتتا ئالاھىدە ئەھۋاللاردا ئىشلەتكۈچىنى خاتا يېتەكلەش ياكى ئالداش خاھىشىنى ئىپادىلەيدۇ.

ئەمەلىيەتتە، بىز AI مودېللىرىنىڭ «مېڭىسى» دە زادى قانداق ئۆزگىرىشلەرنىڭ يۈز بەرگەنلىكىنى ماھىيەتتىن ئېنىق بىلمەيمىز: ئۇلارنىڭ ماھىيىتى ۋە يۈرۈشۈش مېخانىزمى قانداق؟ ئۇنى چەكلەش ئۈچۈن قانداق مۇداپىئە تەدبىرلىرىنى ئورنىتىش كېرەك؟

ئىلگىرى، كىشىلەر AI نى بىر «قارا ساندۇق» سىستېمىسى دەپ قارايتتى: سانلىق مەلۇمات كىرگۈزۈلىدۇ، نەتىجە ئېلىنىدۇ، ئەمما ئۇنىڭدا قانداق جەريانلارنى باشتىن كەچۈرگەنلىكى ئېنىق ئەمەس ئىدى. مودېل كۆلىمىنىڭ ئېشىشىغا ئەگىشىپ، ئۇنىڭ ئىپادىلىگەن ئىقتىدارى بارغانسېرى كۈچەيدى، بۇ خىل جەريان كۆرۈنمەيدىغان ھالەت، تەدرىجىي ھالدا بىخەتەرلىك ۋە ئىشەنچلىكلىك جەھەتتىكى «ۋاقىتلىق بومبا» غا ئايلاندى.

شۇنىڭ بىلەن، ئالدىنقى قاتاردىكى AI شىركەتلىرىنىڭ تەتقىقاتچىلىرى يېڭى ئۇسۇللارنى ئېچىش ئارقىلىق، بۇ مودېللارنىڭ يەكۈن چىقىرىش جەريانىنى تەكشۈردى ھەمدە ئۇنىڭدىكى بىر قىسىم مېخانىزملارنى تەدرىجىي ئەسلىگە كەلتۈرۈشكە باشلىدى. مۇشۇنداق ئارقا كۆرۈنۈشتە، مېخانىزىملىق چۈشەندۈرۈش (Mechanistic Interpretability) ئېنىق بىر تەتقىقات لىنىيەسى بولۇشقا باشلىدى، ئۇ مودېلنىڭ ئىچكى ھېسابلاش مېخانىزمىنى تەتقىق قىلىش ئارقىلىق، پۈتكۈل مودېلدىكى ھالقىلىق ئالاھىدىلىكلەر ۋە ئۇلارنىڭ ئارىسىدىكى يوللارنى رەتلەشنى مەقسەت قىلىدۇ.

2024-يىلى، Anthropic بىر يۈرۈش «مىكروسكوپ» قا ئوخشاش ئۇسۇلنى ئېلان قىلىپ، ئۆزىنىڭ Claude مودېلىنىڭ ئىچكى قىسمىنى تەتقىق قىلدى. تەتقىقاتچىلار شۇنى بايقىدىكى، چوڭ مودېلنىڭ ئىچكى قىسمى پۈتۈنلەي قالايمىقان ئەمەس، بەلكى بەزى نېرۋا ھۈجەيرىلىرى ياكى نېرۋا ھۈجەيرىلىرى بىرىكمىسى مۇقىم ھالدا ئالاھىدە ئۇقۇملارغا ماس كېلىدۇ، مەسىلەن مايكىل جوردان ۋەكىللىكىدىكى شەخسلەر ۋە ئالتۇن دەرۋازا كۆۋرۈكى ۋەكىللىكىدىكى ئورۇنلار، ھەتتا تېخىمۇ ئابستراكت بولغان مەنىۋى ئەندىزىلەر.

2025-يىلى، Anthropic بۇ تەتقىقاتنى يېڭى بىر يۇقىرى پەللىگە كۆتۈردى. يەككە ئۇقۇم ئالاھىدىلىكى بىلەنلا توختاپ قالماستىن، بۇ شىركەت «مىكروسكوپ» تىن پايدىلىنىپ نىسبەتەن ئىزچىل بولغان ئالاھىدىلىك تەرتىپىنى ئانالىز قىلىپ چىقالايدۇ ھەمدە مودېلنىڭ ئەسكەرتىشتىن جاۋاب ھاسىل قىلىشقىچە بولغان ئارىلىقتىكى تەخمىنىي يولىنى ئىز قوغلىيالايدۇ. بۇ شۇنى بىلدۈرىدۇكى، مودېلنىڭ تەپەككۇر جەريانى ئاخىرى «ئىز قوغلىغىلى بولىدىغان» بولدى. ئەلۋەتتە، بۇ بىر شىركەتنىڭ مۇستەقىل ئىزدىنىشى ئەمەس، OpenAI ۋە Google DeepMind قاتارلىق كوللېكتىپلارمۇ مۇشۇنىڭغا ئوخشاش تېخنىكىلارنى ئىشلىتىپ، مودېلنىڭ مۇناسىۋەتلىك نورمالسىز ھەرىكىتى ياكى خەتەرلىك ھەرىكىتىنى چۈشەندۈرمەكتە.

كىشىلەر مېخانىزىملىق چۈشەندۈرۈشنى تەتقىق قىلىشقا دىققەت قىلىۋاتقان بىر ۋاقىتتا، تەپەككۇر زەنجىرىنى نازارەت قىلىش (Chain-of-Thought Monitoring) يەنە بىر تەتقىقات يولى سۈپىتىدە، تەدرىجىي تەرەققىي قىلىشقا باشلىدى. مەسىلەن، OpenAI بۇ خىل تېخنىكىنى ئىشلىتىپ، ئۆزىنىڭ لوگىكىلىق تەپەككۇر مودېلىنىڭ پروگرامما تۈزۈش سىنىقىدا ئالدامچىلىق قىلىش ئارقىلىق يۇقىرى نومۇرغا ئېرىشىدىغانلىقىنى، ئەمەلىيەتتە مۆلچەر بويىچە مەسىلىنى ھەل قىلمىغانلىقىنى بايقىدى.

مودېلنىڭ ئىقتىدارىنىڭ بارغانسېرى كۈچىيىشىگە ئەگىشىپ، ئۇنىڭ ئىچكى مېخانىزمىنى چۈشىنىشمۇ بارغانسېرى مۇھىم بولماقتا. ئەلۋەتتە، مېخانىزىملىق چۈشەندۈرۈشنى تەتقىق قىلىش ھەممىگە قادىر ئاچقۇچ ئەمەس. نۆۋەتتە، ئىلمىي ساھە ۋە كەسىپ ساھەسى بۇ تېخنىكىلارنىڭ ئاخىرىدا قانداق دەرىجىگە يېتىدىغانلىقى توغرىسىدا يەنىلا ئىختىلاپ مەۋجۇت: بىر قىسىم تەتقىقاتچىلار چوڭ مودېل بەك مۇرەككەپ بولغاچقا، بىز ئۇنىڭ ئىچكى مېخانىزمىنى مەڭگۈ تولۇق، دەل جايىدا چۈشىنەلمەسلىكىمىز مۇمكىن دەپ قارايدۇ؛ يەنە بەزىلەر گەرچە تولۇق چۈشەنگىلى بولمىسىمۇ، ئەمما ئەگەر ھالقىلىق مېخانىزىمنى تاپقىلى بولسا، چوڭ مودېلنىڭ بىخەتەرلىكى ۋە تىزگىنلەشچانلىقىنى زور دەرىجىدە ئۆستۈرگىلى بولىدۇ دەپ كۆرسەتمەكتە.

شۇنداق بولۇشىغا قارىماي، بۇ يېڭى قوراللارنىڭ تەرەققىياتى تەتقىقاتچىلار بىلەن مودېلنىڭ مۇناسىۋىتىنى ياخشىلىشىنى ئىلگىرى سۈرمەكتە: نىسبەتەن پاسسىپ ھالدا قارا ساندۇق سىستېمىسىنى سىناق قىلىشتىن، تېخىمۇ ئاكتىپ ھالدا مودېلنىڭ ئىچكى قۇرۇلمىسىنى تەتقىق قىلىشقا يۈزلەنمەكتە.

5. كېيىنكى ئەۋلاد يادرو رېئاكتورلىرى

مۇھىم ئەھمىيىتى: يېڭى تىپتىكى رېئاكتورلار يېڭى ماتېرىيال ۋە كىچىك تىپتىكى مودۇللۇق لايىھەنى ئىشلىتىپ، يادرو ئېنېرگىيەسىنى تېخىمۇ بىخەتەر، تېخىمۇ ئەرزان قىلدى.

ئاساسلىق قاتناشقۇچىلار: BWXT، جۇڭگو يادرو سانائىتى گۇرۇھى شىركىتى Kairos Power، Newcleo، TerraPower، X-energy

يېتىلىش دەۋرى: 3 يىلدىن 5 يىلغىچە

ئىلغار يادرو رېئاكتورى تېخنىكىسى يەر شارى مىقياسىدا نەچچە مىليارد دوللارلىق شەخسىي مەبلەغنى جەلپ قىلماقتا ھەمدە ئۈزلۈكسىز ھۆكۈمەتنىڭ مەبلەغ ياردىمىگە ئېرىشمەكتە، بۇنىڭ ئارقىسىدا كىشىلەرنىڭ كاربونسىز ئېنېرگىيەنى دۆلەت ئىستراتېگىيەسى دەرىجىلىك ئۇل ئەسلىھە دەپ قاراۋاتقانلىقى ئەكس ئەتمەكتە. نۆۋەتتە، توك ئېھتىياجى تېز ئاشماقتا، بولۇپمۇ AI قوللىنىشچان پروگراممىلىرى ۋە سانلىق مەلۇمات مەركەزلىرىنى قوللاشقا ئىشلىتىلمەكتە.

نەچچە ئون يىلدىن بۇيان، يادرو ئېنېرگىيەسى باشتىن-ئاخىر ئېلېكتىر تورىدىكى مۇھىم ئاساسىي يۈك ئېنېرگىيەلىرىنىڭ بىرى بولۇپ كەلدى، گەرچە ئەنئەنىۋى يادرو ئېلېكتىر ئىستانسىسىنىڭ تۆھپىسى زور بولسىمۇ، ئەمما ئۇ ئۇزۇن مۇددەتلىك بىر رېئال مەسىلىگە دۇچ كەلمەكتە: قۇرۇلۇش مۇددىتى بەك ئۇزۇن، لايىھە بەك مۇرەككەپ، خامچوت بەك يۇقىرى. كېيىنكى ئەۋلاد يادرو ئېنېرگىيەسى تېخنىكىسىنىڭ بارلىققا كېلىشى بۇ مەسىلىلەرنى ھەل قىلىشى مۇمكىن. كەسىپ ئەھلىلىرىنىڭ ھۆكۈمىچە، يېڭى تىپتىكى رېئاكتورلار 20-ئەسىرنىڭ 70-يىللىرىدىن بۇيانقى ئەڭ چوڭ كۆلەملىك بىر قېتىملىق يادرو ئېلېكتىر كېڭىيىش دەۋرىيلىكىنى قوزغىشى مۇمكىن.

بەزى شىركەتلەر كىچىك تىپتىكى رېئاكتورلارنى تەتقىق قىلىۋاتىدۇ، دىققەت قىلىشقا ئەرزىيدىغىنى شۇكى، ئۇنىڭ توك چىقىرىش مىقدارى ئەنئەنىۋى لايىھەنىڭ مىڭدىن بىرىگە يەتمەيدۇ؛ يەنە بەزى شىركەتلەر ئېرىتىلگەن تۇز ياكى ناترىي، قوغۇشۇن قاتارلىق يۇقىرى تېمپېراتۇرىلىق سوۋۇتۇش سۇيۇقلۇقى ئۈستىدە ئىزدىنىۋاتىدۇ، بۇ رېئاكتورنىڭ سۇ بىلەن سوۋۇتۇلىدىغان رېئاكتورغا ئوخشاش دەرىجىدىن تاشقىرى يۇقىرى بېسىم ئاستىدا يۈرۈشۈشىنى تەلەپ قىلمايدۇ، شۇنداقلا يۇقىرى تېمپېراتۇرىلىق ئىسسىقلىق مەنبەسىنى باشقا مەقسەتلەردە ئىشلىتىشكە بولىدۇ.

ئەنئەنىۋى رېئاكتورلارنىڭ ئادەتتە پۈتۈن بىر شەھەرنى توك بىلەن تەمىنلەش ئىقتىدارىغا ئوخشىمايدىغىنى، بۇ شىركەتلەر تەتقىق قىلىشقا كۈچ چىقىرىۋاتقان ئىلغار رېئاكتورلار ئومۇميۈزلۈك ئورتاق ئالاھىدىلىككە ئىگە: يېڭى تىپتىكى يېقىلغۇ ۋە سوۋۇتۇش سۇيۇقلۇقى ئىشلىتىش، لايىھەسى تېخىمۇ كىچىك تىپتىكى مودۇللۇق بولۇش، ياساش جەريانى تېخىمۇ ئاددىي بولۇش. بۇ بىخەتەرلىكنى ئۆستۈرۈپلا قالماي، شۇنىڭ بىلەن بىر ۋاقىتتا سانائەت پار بىلەن تەمىنلەش، ھەربىي ئەسلىھەلەر ۋە سانلىق مەلۇمات مەركىزى قاتارلىق كۆپ خىل ئېنېرگىيە ئېھتىياجىنى قاندۇرالايدۇ. بۇ ئۆزگىرىشلەر ئېلېكتىر تورىنىڭ جانلىقلىقى ۋە چىدامچانلىقىنى ئۆستۈرۈشكە ياردەم بېرىدۇ، ئېلېكتىر ئاپتوموبىللىرى، ھاۋا تەڭشىگۈچ ۋە سانلىق مەلۇمات مەركەزلىرى كەلتۈرۈپ چىقارغان يەر شارى توك ئېھتىياجىنىڭ ئېشىشىنى قاندۇرۇشتا ئىنتايىن مۇھىم.

ئىلغار يادرو رېئاكتورى ئۇقۇمى ئادەتتە تۆتىنچى ئەۋلاد رېئاكتور لايىھەسى (Generation IV) ۋە كىچىك تىپتىكى مودۇللۇق رېئاكتور (Small Modular Reactor) دەپ ئاتىلىدۇ. تېخنىكا يولىدىن قارىغاندا، ئۇلارنى تۆت چوڭ تۈرگە بۆلۈشكە بولىدۇ: TRISO قاپلانغان يېقىلغۇ دانچىسى ئىشلىتىدىغان يۇقىرى تېمپېراتۇرىلىق گاز سوۋۇتۇش رېئاكتورى، ۋەكىللىك كارخانىلاردىن X-energy، BWXT ۋە جۇڭگو يادرو سانائىتى گۇرۇھى بار؛ ئېرىتىلگەن تۇز بىلەن سوۋۇتۇلىدىغان رېئاكتور، سۇيۇق ھالەتتىكى يېقىلغۇ لايىھەسى (TerraPower) ۋە قاتتىق ھالەتتىكى يېقىلغۇ لايىھەسى (Kairos Power، ئامېرىكىدىكى تۇنجى بولۇپ كېيىنكى ئەۋلاد توك چىقىرىش يادرو رېئاكتورى قۇرۇش تەستىقلانغان كارخانا، ئۇنىڭ تەجرىبە ئېرىتىلگەن تۇز رېئاكتورىنىڭ ئىسمى Hermes 2) نى ئۆز ئىچىگە ئالىدۇ؛ سۇيۇق مېتالنى سوۋۇتۇش سۇيۇقلۇقى قىلغان تېز رېئاكتور (تېز رېئاكتور دېيىلىشىدىكى سەۋەب، ئۇنىڭدا يېرىلىشتىن ھاسىل بولغان يۇقىرى سۈرئەتلىك نېيترونلار ئاستىلىتىلمايدۇ)، مەسىلەن ناترىي سوۋۇتۇش تېز رېئاكتورى ۋە قوغۇشۇن سوۋۇتۇش تېز رېئاكتورى ؛ پاسسىپ بىخەتەرلىك ئالاھىدىلىكىنى مۇجەسسەملىگەن يېنىك سۇ كىچىك تىپتىكى مودۇللۇق رېئاكتور.

كۆرۈۋېلىشقا بولىدۇكى، كۆلەمنى كېڭەيتىپ ئىشلەپچىقىرىش ۋە تۇرمۇشنىڭ ئەمەلىي ئېھتىياجىنى قاندۇرالامدۇ-يوق، بۇ كېيىنكى ئەۋلاد رېئاكتور تېخنىكىسى دۇچ كېلىۋاتقان ھالقىلىق مەسىلە. ھازىر، تۇنجى تۈركۈمدىكى ئۈلگە كۆرسىتىش تۈرلىرى كېيىنكى مەزگىللىك پىلانلاش باسقۇچىدا ياكى قۇرۇلۇش باسقۇچىدا تۇرۇۋاتىدۇ، كەلگۈسىدە، ئېلېكتىر تورىنىڭ چىدامچانلىقىنى ئۆستۈرۈش ئۈچۈن، يەر شارى مىقياسىدا تېخىمۇ كۆپ بۇ خىل رېئاكتورلارنى قۇرۇش ھەمدە ئىقتىسادىي جەھەتتىن مۇمكىنچىلىككە ئىگە بولۇشى كېرەك.

6. كۆپ گېنلىق تەكشۈرۈش ۋە تاللاش

مۇھىم ئەھمىيىتى: گېن تەكشۈرۈش تېخنىكىسىنىڭ پىشىپ يېتىلىشى ۋە ئومۇملىشىشىغا ئەگىشىپ، بارغانسېرى كۆپلىگەن ئاتا-ئانىلار بىر تاللاشقا دۇچ كەلمەكتە: تۆرەلمە تەكشۈرۈش تېخنىكىسى ئارقىلىق كەلگۈسىدىكى بالىسىنىڭ ئىرسىي ئالاھىدىلىكىنى «ئەلالاشتۇرۇش» كېرەكمۇ-يوق؟

مۇھىم قاتناشقۇچىلار: Genomic Prediction، Herasight، Nucleus Genomics، Orchid

تېخنىكىنىڭ يېتىلىش دەۋرى: ھازىر

ئامېرىكىدا، تۆرەلمىگە قارىتا ئېغىر ئىرسىي كېسەللىكلەرنى تەكشۈرۈش، ئومۇميۈزلۈك ھالدا مۇۋاپىق ۋە زۆرۈر بولغان داۋالاش ۋاسىتىسى دەپ قارىلىدۇ. ئەمما تەكشۈرۈش دائىرىسى تاشقى قىياپەت، ھەرىكەت ھەتتا ئەقلىي ئىقتىدار قاتارلىق كېسەللىك خاراكتېرلىك بولمىغان ئالاھىدىلىكلەرگە كېڭەيگەندە، كۆپچىلىكنىڭ ئېتىراپ قىلىش دەرىجىسى كۆرۈنەرلىك تۆۋەنلەيدۇ.

شۇنداق بولۇشىغا قارىماي، ئاللىبۇرۇن كۆپلىگەن ئىگىلىك تىكلەش شىركەتلىرى ئاشكارا تەشۋىق قىلىشنى باشلىدى، ئۇلار ئۆزىنىڭ تېخنىكىسىنىڭ بۇ خىل تاللاشنى ئەمەلگە ئاشۇرالايدىغانلىقىنى بىلدۈرمەكتە.

تۆرەلمە كۆچۈرۈشتىن بۇرۇنقى گېن تەكشۈرۈش (Preimplantation Genetic Testing) يېڭى ئىش ئەمەس. 20-ئەسىرنىڭ 90-يىللىرىدىن باشلاپ، ئۇ ئوخشىمىغان شەكىلدە كىلىنىكىدا قوللىنىلىپ كەلدى. بۈگۈنكى كۈندە، بۇ تېخنىكىنىڭ خروموسوما نورمالسىزلىقى ياكى يەككە گېنلىق ئىرسىي كېسەللىك (مەسىلەن، خالتىلىق تالا ئۆسمىسى، خۇنتىڭتون كېسىلى) نى تەكشۈرۈشى پىشىپ يېتىلگەن باسقۇچقا تەرەققىي قىلدى. ئېنىق ئىرسىي كېسەللىك خەۋپى بار ئائىلىلەر ئۈچۈن ئېيتقاندا، بۇ ئۇلارغا ئۈمىد ئېلىپ كەلدى.

ھەقىقىي تالاش-تارتىش قوزغىغىنى يېقىنقى بىر نەچچە يىلدا پەيدا بولغان PGT-P (Preimplantation Genetic Testing for Polygenic Disorders، يەنى تۆرەلمە كۆچۈرۈشتىن بۇرۇنقى كۆپ گېنلىق كېسەللىكلەرنى تەكشۈرۈش). بۇ مۇلازىمەتنىڭ كۆڭۈل بۆلىدىغىنى يەككە گېن بەلگىلەيدىغان كېسەللىك ئەمەس، بەلكى يۈزلىگەن، مىڭلىغان گېن ئۆزگىرىشى بىرلىكتە تەسىر كۆرسىتىدىغان مۇرەككەپ ئالاھىدىلىكلەر — بۇ 2-تىپلىق دىيابېت، تاجىسىمان يۈرەك كېسىلى، روھىي بۆلۈنۈش قاتارلىق كۆپ گېنلىق كېسەللىكلەرنى ئۆز ئىچىگە ئېلىپلا قالماي، يەنە بوي ئېگىزلىكى، كۆز رەڭگى، ھەتتا بىلىش ئىقتىدارى قاتارلىق كېسەللىك خاراكتېرلىك بولمىغان ئالاھىدىلىكلەرنىمۇ ئۆز ئىچىگە ئالىدۇ. ئالاقىدار شىركەتلەر كۆپ گېنلىق خەتەر نومۇرى (PRS, polygenic risk scores) نى تۇرغۇزۇش ئارقىلىق، ھەر بىر تۆرەلمىنىڭ كەلگۈسىدە مەلۇم بىر ئالاھىدىلىكنى ئىپادىلەش ستاتىستىكىلىق ئېھتىماللىقىنى ھېسابلاپ چىقىدۇ، شۇنىڭ بىلەن ئاتا-ئانىلارنىڭ كۆپلىگەن تۆرەلمىلەر ئارىسىدا تاللاش ئېلىپ بېرىشى ئۈچۈن پايدىلىنىش ماتېرىيالى بىلەن تەمىنلەيدۇ.

2019-يىلى، Genomic Prediction تۇنجى بولۇپ PGT-P نى كىلىنىكىلىق ئەمەلىيەتكە كىرگۈزدى. ئارقىدىن، Orchid پۈتۈن گېن گۇرۇپپىسىنى رەت تەرتىپىگە تۇرغۇزۇشقا ئاساسلانغان، قاپلاش دائىرىسى تېخىمۇ كەڭ بولغان دەرىجىسى ئۆستۈرۈلگەن نەشرىنى چىقاردى. سودىلىشىش جەريانىدا، بۇ ئىككى شىركەت كۆپىنچە ئېغىر كۆپ گېنلىق كېسەللىكلەرنىڭ خەۋپىنى باھالاشنى تەكىتلەپ، ئەقلىي ئىقتىدار قاتارلىق تېببىي بولمىغان ئالاھىدىلىكلەرنى مۆلچەرلەش ئىقتىدارىنى قەستەن سۇسلاشتۇردى ھەتتا ئۇنىڭدىن ئۆزىنى قاچۇردى.

ئەمما 2025-يىلغا كەلگەندە، يېڭى بازار رىقابەتچىلىرى تېخىمۇ كەسكىن ئىستراتېگىيەلەرنى قوللىنىشنى باشلىدى. Herasight ۋە Nucleus Genomics ئۆزىنىڭ تېخنىكىسىنىڭ كېسەللىك خەۋپىنى باھالاپلا قالماي، يەنە ئەقلىي ئىقتىدارنى ئۆز ئىچىگە ئالغان كۆپ خىل مۇرەككەپ ئالاھىدىلىكلەرنى تەكشۈرەلەيدىغانلىقىنى جاكارلىدى. ئالاقىدار مۇلازىمەت باھاسى قىممەت بولۇپ، بىر قېتىملىق ھەققى 50 مىڭ دوللارغا يېتىدۇ، بۇنىڭ بىلەن تېز سۈرئەتتە ئاممىنىڭ تالاش-تارتىشىنى قوزغىدى.

تەنقىدچىلەر ئاگاھلاندۇرۇپ، بۇ خىل تېخنىكا جەمئىيەتنى بىر خىل «يېڭى ئېۋگېنىكا» (New Eugenics، نەسلىنى ياخشىلاش ئىلمى) نىڭ گىرۋىكىگە ئىتتىرىشى مۇمكىن دېيىشتى؛ يەنە بەزى ئالىملار كۆرسىتىپ، كۆپ گېنلىق خەتەر نومۇرى ماھىيەتتە توپ ستاتىستىكىسىغا ئاساسلانغان بولۇپ، يەككە شەخسكە — بولۇپمۇ تۆرەلمە باسقۇچىدىكى يەككە شەخسكە — قارىتا مۆلچەرلەش ئىقتىدارى چەكلىك، ئۇنىڭ كىلىنىكىلىق ئەمەلىي قىممىتى گۇمانلىق دەپ قارىدى. ھەتتا بۇ تېخنىكىنى قوللايدىغان تەتقىقاتچىلارمۇ بۇ نەتىجىلەرنىڭ پەقەت ئېھتىماللىققا ئىگە پايدىلىنىش ماتېرىيالى بىلەن تەمىنلەيدىغانلىقىنى، ھەرگىزمۇ مۇقىم ھۆكۈم ئەمەسلىكىنى، ئۇنىڭ رېئال ئەھمىيىتىنىڭ يەنىلا خېلىلا چەكلىك ئىكەنلىكىنى ئېتىراپ قىلدى.

گەرچە تالاش-تارتىش ئۈزۈلمىگەن بولسىمۇ، PGT-P كرېمنىي جىلغىسىدا بىر ئېقىمغا ئايلاندى. ئېلون ماسك (Elon Musk) ۋە پېتېر تېل (Peter Thiel) نى ئۆز ئىچىگە ئالغان پەن-تېخنىكا ساھەسىدىكى شەخسلەر يا مەبلەغ سېلىش ئارقىلىق، ياكى ئاشكارا پوزىتسىيە بىلدۈرۈش ئارقىلىق، ئالاقىدار كارخانىلارنى قوللىدى. بۇ ئەسلىدە سەرخىللار قاتلىمىغا تەۋە بولغان تېخنىكىمۇ تەدرىجىي ھالدا تېخىمۇ كەڭ كىشىلەر توپىغا كېڭەيمەكتە — 2025-يىلغىچە، ئامېرىكىدا 100 دىن ئارتۇق تۇغۇت دوختۇرخانىسى PGT-P مۇلازىمىتى بىلەن تەمىنلەشنى باشلىدى.

بازار رىقابىتىنىڭ كەسكىنلىشىشى تەكشۈرۈش باھاسىنىڭ تۆۋەنلىشىنى ئىلگىرى سۈرۈپ، ئېرىشىشچانلىقىنى ئۆستۈرۈشى، شۇنداقلا پۈتكۈل PGT ساھەسىنىڭ تېخنىكا ئۆلچىمى، سانلىق مەلۇماتنى چۈشەندۈرۈش ۋە ئەخلاق قائىدىسى جەھەتتە سىجىل ياخشىلىنىشىنى ئىلگىرى سۈرۈشى مۇمكىن.

7. سۈنئىي ئەقىل (AI) ھەمراھلار

مۇھىم ئەھمىيىتى: بارغانسېرى كۆپلىگەن كىشىلەر پاراڭلىشىش روبوتى بىلەن يېقىن مۇناسىۋەت ئورناتماقتا. بەزى كىشىلەرگە نىسبەتەن، بۇ بىر خىل نىسبەتەن بىخەتەر، تىزگىنلىگىلى بولىدىغان ھېسسىيات چىقىش ئېغىزى؛ ئەمما يەنە بىر قىسىم كىشىلەرگە نىسبەتەن، ئۇ بىلىپ-بىلمەيلا خەتەر ئۇرۇقىنى چېچىپ قويۇشى مۇمكىن.

ئاساسلىق قاتناشقۇچىلار: Anthropic، Character.AI، OpenAI، Replika

تېخنىكىنىڭ يېتىلىش دەۋرى: ھازىر

بۈگۈنكى كۈندىكى پاراڭلىشىش روبوتلىرى ئىنچىكە ۋە ئىزچىل سۆزلىشەلەيدۇ، شۇنداقلا ھېسداشلىق ئىنكاسىنى يۇقىرى دەرىجىدە تەقلىد قىلالايدۇ. ئۇلار ھېچقاچان ھېرىپ قالمايدىغاندەك، ھەمىشە توردا تۇرىدىغاندەك قىلىدۇ. مۇشۇنداق ئالاھىدىلىكنىڭ ياردىمىدە، بارغانسېرى كۆپلىگەن كىشىلەر ئۇنى ھەمراھ بولۇش ئوبيېكتى دەپ قارىماقتا — بەزىلەر ئۇلارنى دوست دەپ بىلسە، بەزىلەر ئۇلار بىلەن رومانتىك مۇناسىۋەت تەرەققىي قىلدۇرۇشنى تاللىدى.

ئامېرىكىدىكى پايدا ئالمايدىغان تەشكىلات Common Sense Media نىڭ بىر تۈرلۈك تەكشۈرۈشىدە كۆرسىتىلىشىچە، %72 ئامېرىكا ئۆسمۈرى AI نى ئىشلىتىپ ھەمراھ ئىزدىگەن.

بۇنىڭ ئىچىدە كىشىنى ئويلاندۇرىدىغان بىر ھادىسە بار: گەرچە Replika، Character.AI غا ئوخشاش مەخسۇس ھېسسىيات ھەمراھلىقى بىلەن تەمىنلەيدىغان مەھسۇلاتلار بولسىمۇ، كىشىلەر بارغانسېرى كۆپ ھاللاردا ئۇنىۋېرسال تىپتىكى مودېللارغا — مەسىلەن ChatGPT غا ھېسسىيات ئۈمىدىنى باغلىماقتا. OpenAI نىڭ باش ئىجرائىيە ئەمەلدارى Sam Altman مۇ ئىلگىرى ئاشكارا ھالدا، ئۆزىنىڭ بۇ خىل ئىشلىتىشكە قارشى تۇرمايدىغانلىقىنى بىلدۈرگەن.

شۇنىسى ھەقىقەتكى، ئۇزۇن مۇددەت يالغۇز قالغان، ھېسسىيات جەھەتتىن قوللاش كەمچىل بولغان كىشىلەرگە نىسبەتەن، AI ھەقىقەتەن قىسقا ۋاقىت ئىچىدە ھېسسىيات جەھەتتىن تەسەللىي بېرىش، تىڭشاش ۋە مەلۇم دەرىجىدە يېتەكلەش بىلەن تەمىنلىيەلەيدۇ. ئەمما يەنە بىر قىسىم ئىشلەتكۈچىلەرگە نىسبەتەن، بۇ خىل مۇناسىۋەت ئەكسىچە ئەسلىدىكى پىسخىكىلىق ئاجىزلىقنى چوڭايتىۋېتىشى مۇمكىن.  مىساللار شۇنى ئىسپاتلىدىكى، ئۇزۇن مۇددەت، يېپىق ھالەتتە پاراڭلىشىش روبوتى بىلەن ئۆزئارا تەسىر كۆرسىتىش، ئاتالمىش «AI كەلتۈرۈپ چىقارغان خىيالىي تۇيغۇ» نى قوزغىشى مۇمكىن: ئىشلەتكۈچى سۆزلىشىش جەريانىدا خاتا ئىشەنچنى ئۈزلۈكسىز كۈچەيتىپ، خەتەرلىك ئوي-پىكىرلەرنى پەيدا قىلىدۇ، ھەتتا ئۆزىنى مەلۇم بىر يوشۇرۇن ۋە مۇھىم «ھەقىقەت» نى كۆرۈپ يەتتىم دەپ خاتا ئويلاپ قالىدۇ.

تېخىمۇ ئەنسىرىتىدىغىنى، بۇ خىل خەتەر ئاللىبۇرۇن پاجىئە پەيدا قىلدى. كۆپلىگەن ئامېرىكا ئائىلىسى OpenAI ۋە Character.AI نىڭ ئۈستىدىن دەۋا قىلىپ، ئۇنىڭ ھەمراھ شەكلىدىكى مودېل ھەرىكىتى بىلەن ئىككى نەپەر ئۆسمۈرنىڭ ئۆزىنى ئۆلتۈرۈۋېلىش ۋەقەسى ئوتتۇرىسىدا مۇناسىۋەت بار دەپ ئەيىبلىدى. شۇنىڭدىن كېيىن، مۇشۇنىڭغا ئوخشاش دېلولار يەنىلا كۆپەيمەكتە: 2025-يىلى 9-ئايدا، ئىجتىمائىي تاراتقۇ زىيانكەشلىكىگە ئۇچرىغۇچىلار قانۇن مەركىزى Character.AI نىڭ ئۈستىدىن ئۈچ تۈرلۈك دەۋا قىلدى؛ شۇ يىلى 11-ئايدا، OpenAI يەنە يەتتە تۈرلۈك يېڭى ئەرزگە دۇچ كەلدى.

خەتەرنىڭ تەدرىجىي كۆرۈلۈشىگە ئەگىشىپ، نازارەت قىلىپ باشقۇرۇش تارماقلىرى ئارىلىشىشقا باشلىدى. 2025-يىلى 9-ئايدا، ئامېرىكا كالىفورنىيە شىتاتىنىڭ باشلىقى يېڭى قانۇن-نىزام ئىمزالاپ، چوڭ تىپتىكى AI شىركەتلىرىدىن ئۆزىنىڭ ئىشلەتكۈچى بىخەتەرلىكىنى قوغداش مېخانىزمىنى ئاشكارىلاشنى تەلەپ قىلدى. شۇنىڭ بىلەن بىر ۋاقىتتا، OpenAI مۇ ChatGPT دا ئاتا-ئانىلار تىزگىنلەش ئىقتىدارىنى كىرگۈزدى، ھەمدە ئۆسمۈرلەرگە يۈزلەنگەن مەخسۇس پاراڭلىشىش روبوتىنى ئېچىشقا كىرىشىپ، تېخىمۇ قاتتىق بىخەتەرلىك توسۇقى ئورنىتىشقا ۋەدە بەردى.

AI ھەمراھلىقى بەلكىم يوقىلىپ كەتمەسلىكى مۇمكىن، ئەمما جەزملەشتۈرۈشكە بولىدىغىنى شۇكى، ئۇ كەلگۈسىدە تېخىمۇ قاتتىق نازارەت قىلىپ باشقۇرۇشقا دۇچ كېلىدۇ.

8. قەدىمكى گېننى تىرىلدۈرۈش

مۇھىم ئەھمىيىتى: ھازىرقى زامان جانلىقلىرىدا يىراق قەدىمكى گېننى ئىپادىلەش ئارقىلىق، گېن ئارقىلىق تىرىلدۈرۈش تېخنىكىسىنى ئىشلىتىپ تەدرىجىي تەرەققىيات چەكلىمىسىنى بۇزۇپ تاشلاپ، بىيو تېببىي دورا ۋە جانلىقلارنىڭ كۆپ خىللىقىنى قوغداش ئۈچۈن يېپيېڭى ھەل قىلىش لايىھەسى بىلەن تەمىنلىدى.

ئاساسلىق قاتناشقۇچىلار: Colossal Biosciences، جورجىيە شىتاتلىق ئۇنىۋېرسىتېت، Revive & Restore

يېتىلىش دەۋرى: ھازىر

2025-يىلىنىڭ بېشىدا، تېكساس بىيو تېخنىكا شىركىتى Colossal Biosciences «دەۋر» (Time) ژۇرنىلىنىڭ مۇقاۋىسىغا چىقىپ، بىر ئاق رەڭلىك ئىت ئائىلىسىدىكى ھايۋاننى نامايان قىلىپ، 10 مىڭ يىل ئىلگىرىكى قەدىمكى تۈر «ۋەھىمىلىك بۆرە» (Dire Wolf) نى قايتا نامايان قىلغانلىقىنى ئېلان قىلدى.

ئەمما ئىلىم-پەن ساھەسى تېز سۈرئەتتە تېخىمۇ ئېنىق ئېنىقلىما بەردى: بۇ ماھىيەتتە بىر ئىنچىكە گېن قۇرۇلۇشى ئارقىلىق ئۆزگەرتىلگەن كۆك بۆرە. گەرچە ئۇ ھەقىقىي تارىختىن بۇرۇنقى جانلىق بولمىسىمۇ، ئەمما ئۇ بىر ھالقىلىق تېخنىكا ئابىدىسىنى ئەمەلگە ئاشۇردى، ئالىملار ئۇنىڭ گېن گۇرۇپپىسىغا ۋەھىمىلىك بۆرىنىڭ قەدىمكى سۆڭىكىدىن كەلگەن تەخمىنەن 20 ئورۇندىكى DNA بۆلىكىنى مۇۋەپپەقىيەتلىك كىرگۈزدى ۋە ئاكتىپلىدى.

بۇ مەيدان «ھەقىقىي ياكى ساختا ۋەھىمىلىك بۆرە» توغرىسىدىكى تالاش-تارتىش، دەل قەدىمكى DNA ئانالىزى ۋە تىرىلدۈرۈش تېخنىكىسىنىڭ پىشىپ يېتىلگەنلىكىنى ئاشكارىلىدى — زامانىۋى ئىرسىيەتشۇناسلىق، گېن تەھرىرلەش ۋە كىلونلاش تېخنىكىسىدىكى بۆسۈشكە تايىنىپ، DNA «ۋاقىت ۋە بوشلۇقتىن ھالقىش» نى ئەمەلگە ئاشۇرماقتا. ئالىملار كەڭ كۆلەمدە كېڭەيتىلگەن گېن تەرتىپى ئامبىرى ئارقىلىق، مامونت (تۈكلۈك پىل)، دودو قۇشى ھەتتا نەچچە مىڭلىغان قەدىمكى ئىنسانلارنىڭ ئىرسىيەت مەخپىي شىفىرىنى يېشىپلا قالماي، تېخىمۇ مۇھىمى بۇ يىراق قەدىمكى ئۇچۇرلارنى ھازىرقى زامان جانلىقلىرىنىڭ تېنىدە قايتا پەيدا قىلىشقا ئۇرۇنماقتا.

بۇ تېخنىكىنىڭ ھەقىقىي ئارزۇسى، ئىنسانلارنىڭ تارىختىن بۇرۇنقى گىگانت ھايۋانلارغا بولغان قىزىقىشىنى قاندۇرۇش بىلەنلا چەكلەنمەيدۇ، بەلكى زامانىۋى داۋالاش ۋە ئېكولوگىيەنى قۇتقۇزۇش ئۈچۈن يېپيېڭى يول ئېچىپ بەرمەكتە.

داۋالاش ساھەسىدە، جورجىيە شىتاتلىق ئۇنىۋېرسىتېتنىڭ تەتقىقاتچىلىرى ئۆتكەن يىلى يازدا بۇ تېخنىكىدىن پايدىلىنىپ، ئىنسانلارنىڭ نەچچە مىليون يىل بۇرۇنقى تەدرىجىي تەرەققىيات جەريانىدا يوقىتىپ قويغان بىر خىل ئېنزىمنى قايتۇرۇپ كېلىشكە ئۇرۇندى. بۇ خىل ئېنزىمنىڭ كەمچىل بولۇشى بوغۇم ياللۇغىنى كەلتۈرۈپ چىقىرىدىغان يىلتىز دەپ قارالغان. بۇ گېننى جىگەر ھۈجەيرىسىگە قايتا كىرگۈزۈش ئارقىلىق، ئالىملار ھازىرقى زامان ئىنسانلىرىنى بۇ خىل مېتابولىزم ئىقتىدارىغا قايتا ئېرىشتۈرۈشكە، شۇ ئارقىلىق ئازابلىق بوغۇم كېسەللىكلىرىنى تۈپ يىلتىزىدىن داۋالاشقا ئۇرۇنماقتا.

ئېكولوگىيە ساھەسىدە، پايدا ئالمايدىغان ئاپپارات Revive & Restore نەچچە ئون يىل توڭلىتىپ ساقلانغان ھۈجەيرىدىن پايدىلىنىپ، يوقىلىش گىردابىغا بېرىپ قالغان تۈر قارا پۇتلۇق سۈسەر (Black-footed ferret) نى كىلونلاپ چىقتى. بۇ كىلون تەنچىلەر ھازىر مەۋجۇت ياۋا توپتا ئاللىبۇرۇن يوقىلىپ كەتكەن تۈمەنلىگەن ئىرسىي ئۆزگىرىشلەرنى ئېلىپ يۈرىدۇ. بۇ خىل يوقاپ كەتكەن گېن كۆپ خىللىقىنى قايتۇرۇپ كېلىش ئىقتىدارى، بۇ تۈرنى يېقىن تۇغقانلار ئارا چېتىشىپ يوقىلىپ كېتىشتىن قۇتقۇزۇشنىڭ ئاچقۇچىغا ئايلاندى.

غايەت زور مىقداردىكى يوقىلىپ كەتكەن جانلىقلارنىڭ گېن گۇرۇپپىسىنىڭ يېشىلىشىگە ئەگىشىپ، بۇ تېخنىكا بىيو تېببىي دورا ۋە جانلىقلارنىڭ كۆپ خىللىقىنى قوغداش قاتارلىقلارنى يېپيېڭى ھەل قىلىش لايىھەسى بىلەن تەمىنلىمەكتە.

9. ھاسىللىغۇچى كود يېزىش

مۇھىم ئەھمىيىتى: كىشىلەر AI ئارقىلىق يۇمشاق دېتال ئىشلەپچىقىرىۋاتىدۇ، پۈتكۈل كەسىپمۇ بۇ خىل يۇمشاق دېتاللارنى ئاكتىپ قوبۇل قىلىۋاتىدۇ، ئەمما بۇ بەلكىم دەسلەپكى دەرىجىلىك كود يېزىش ئىش ئورنىنى قۇربان قىلىش بەدىلىگە كېلىشى مۇمكىن.

ئاساسلىق قاتناشقۇچىلار: Copilot، Cursor، Lovable، Replit

يېتىلىش دەۋرى: ھازىر

بۇرۇنلاردا، كود يېزىش بىر يالغۇز خىزمەت ئىدى، پروگراممېر بىلەن كومپيۇتېر ئوتتۇرىسىدىكى ئاددىي بىر سۆزلىشىش ئىدى. كىشىلەر پروگراممېرنى تىلغا ئالسا، ئاسانلا چاقماق كۆڭلەك كىيىۋالىدىغان پروگراممېرلارنى ئويلايتتى. بۇ پروگراممېرلارنىڭ خېلى كۆپ قىسمى ھىندىستاننىڭ بومباي، ئامېرىكىدىكى كرېمنىي جىلغىسى، بېيجىڭنىڭ شىئەرچى، شېنجېننىڭ نەنشەن قاتارلىق جايلىرىدا ھەرىكەت قىلاتتى. بۈگۈنكى كۈندە، بۇ توپقا يېڭى بىر ھەمراھ قوشۇلدى: ھاسىللىغۇچى كود يېزىش. ئۇ ئاددىي بىر قورال ئەمەس، بەلكى يۇمشاق دېتال ئىجادىيىتىنى تۈپتىن ئۆزگەرتىش ئىقتىدارىغا ئىگە بولۇپ، مۈجمەل ئىدىيەلەرنى بىر دەمدىلا يۈرگۈزگىلى بولىدىغان كودقا ئايلاندۇرالايدۇ.

مەيلى كەسپىي يۇمشاق دېتال ئىنژېنېرى بولسۇن ياكى يېڭى ئۆگەنگۈچى بولسۇن، ھەممىسى AI كود يېزىش ياردەمچىسىنى ئىشلىتىپ كود ھاسىل قىلماقتا، سىنىماقتا، تەھرىرلىمەكتە ۋە ئەلالاشتۇرماقتا، شۇ ئارقىلىق تۈرنى تاماملاشقا كېتىدىغان مۇرەككەپ باسقۇچلارنىڭ ۋاقتىنى قىسقارتماقتا.

چوڭ تىپتىكى پەن-تېخنىكا شىركەتلىرى ئومۇميۈزلۈك قاتناشتى: بۇ شىركەتلەرنىڭ مەسئۇللىرىنىڭ ئاشكارىلىشىچە، مىكروسوفتنىڭ %30 كە يېتىدىغان كودى ۋە گۇگۇلنىڭ تۆتتىن بىرىدىن كۆپرەك كودى ھازىر AI تەرىپىدىن يېزىلغان، Meta نىڭ قۇرغۇچىسى مارك زاكېربېرگ بولسا يېقىن كەلگۈسىدە Meta نىڭ كۆپ قىسىم كودىنىڭ AI ۋاكالەتچىسى تەرىپىدىن تاماملىنىشىنى ئۈمىد قىلىدىغانلىقىنى بىلدۈردى.

شۇنىڭ بىلەن بىر ۋاقىتتا، مىكروسوفت Copilot ۋە Cursor، Lovable، Replit قاتارلىق كۈچلۈك يېڭى تىپتىكى AI قوراللىرى، ھەتتا كود يېزىش بىلىمى يوق دېيەرلىك كىشىلەرنىمۇ، پەقەت ئۇلار قۇرماقچى بولغان مەزمۇننى تەسۋىرلەيدىغان بىر قاتار ئەسكەرتىشلەر ئارقىلىقلا، كۆرۈش ئۈنۈمى كىشىنى ھەيران قالدۇرىدىغان ئەپ، ئويۇن، تور بېكەت ۋە باشقا رەقەملىك تۈرلەرنى قۇرۇپ چىقىش ئىمكانىيىتىگە ئىگە قىلدى.

بەزى كەسىپداشلار ھەتتا يۇمشاق دېتالنى كود يازغاندا يېتەكچىلىك رولىنى ئويناشقا قويۇپ بەردى، ئۇنىڭ بىر قىسىم ياكى بارلىق تەكلىپلىرىنى قوبۇل قىلدى، بۇ خىل ئۇسۇل كەيپىيات كود يېزىش (Vibe Coding) دەپ ئاتالدى. ئەمما ئىشەنچلىك ئىنسان كەسپىي ماھارىتىنىڭ ئورنىنى يەنىلا باسقىلى بولمايدۇ، چۈنكى AI يوقتىن بار قىلىپ مەنىسىز مەزمۇنلارنى پەيدا قىلىشى مۇمكىن، ئۇنىڭ تەكلىپىنىڭ پايدىلىق ياكى بىخەتەر بولۇشىغا كاپالەتلىك قىلغىلى بولمايدۇ. MIT كومپيۇتېر ئىلمى ۋە سۈنئىي ئەقلىي ئىقتىدار تەجرىبىخانىسىنىڭ تەتقىقاتچىلىرى تەكىتلەپ، قارىماققا مۇۋاپىقتەك كۆرۈنگەن AI ھاسىل قىلغان كودمۇ ھەمىشە لايىھە بويىچە ئىجرا قىلىنمايدىغانلىقىنى ئوتتۇرىغا قويدى. گەرچە Cosine ۋە Poolside قاتارلىق شىركەتلەر بۇ مەسىلىنى ھەل قىلىشقا كۈچ چىقىرىۋاتقان بولسىمۇ، ئەمما AI قوراللىرى غايەت زور مۇرەككەپ كود ئامبىرىنى بىر تەرەپ قىلىشتا يەنىلا قىيىنچىلىققا دۇچ كەلمەكتە.

بىز يەنە ھاسىللىغۇچى AI كود يېزىشنىڭ كەسىپتىكى باشقا ساھەلەرگە كۆرسەتكەن دەسلەپكى تەسىرىنى كۆرۈشكە باشلىدۇق، بۇ ياش خىزمەتچىلەر ئۈچۈن تەمىنلەنگەن دەسلەپكى دەرىجىلىك خىزمەت ئورنىنىڭ ئازىيىشىنى ئۆز ئىچىگە ئالىدۇ. شۇڭا، گەرچە ھاسىللىغۇچى AI كود يېزىش سىزنىڭ ھازىرقى خىزمىتىڭىزگە ياردىمى بولسىمۇ، ئەمما ئۇ سىزنىڭ يېڭى بىر خىزمەتكە ئېرىشىشىڭىزگە ياردەم بېرىشى ناتايىن.

10. سودا خاراكتېرلىك ئالەم بوشلۇقى پونكىتى

مۇھىم ئەھمىيىتى: ئەگەر تاسادىپىيلىق بولمىسا، تۇنجى سودا خاراكتېرلىك ئوربىتا پونكىتىنى بۇ يىل مايدا قويۇپ بېرىش پىلانلاندى.

ئاساسلىق قاتناشقۇچىلار: Axiom Space، Blue Origin، Vast Space، Voyager Space

يېتىلىش دەۋرى: 6 ئاي ئىچىدە

ئىنسانلار ئۇزۇندىن بۇيان يۇلتۇزلار ئارىسىدا ماكانلىشىشنى ئارزۇ قىلىپ كەلدى. ئۆتكەن يىگىرمە يىلدا، نەچچە يۈزلىگەن ئادەم خەلقئارا ئالەم بوشلۇقى پونكىتى ۋە جۇڭگو ئالەم بوشلۇقى پونكىتىدا بۇ ئارزۇنى ئەمەلگە ئاشۇردى.

ئەمما يېڭى بىر دەۋر ئېچىلماقچى: خۇسۇسىي كارخانىلار ئوربىتا پونكىتىنى تىجارەت قىلىشنى باشلايدۇ — بۇ ئىنسانلارنىڭ ئالەم بوشلۇقىغا كىرىش پۇرسىتىنىڭ ئىلگىرىكىدىن زور دەرىجىدە ئېشىشىدىن ئۈمىد بارلىقىدىن دېرەك بېرىدۇ.

خەلقئارا ئالەم بوشلۇقى پونكىتى كۈندىن-كۈنگە كونىراپ كېتىۋاتىدۇ، مۆلچەرلىنىشىچە 2031-يىلى ئوربىتىدىن ئايرىلىپ ئوكيانغا چۈشۈپ كېتىدۇ. ئالماشتۇرۇش لايىھەسىنى ئىزدەش ئۈچۈن، NASA (ئامېرىكا ئالەم قاتنىشى ئىدارىسى) كۆپلىگەن شىركەتلەرگە 500 مىليون دوللاردىن ئارتۇق مەبلەغ ئاجرىتىپ، خۇسۇسىي ئالەم بوشلۇقى پونكىتىنى ئېچىشقا ياردەم بەردى، شۇنىڭ بىلەن بىر ۋاقىتتا، يەنە بەزى شىركەتلەرمۇ ئۆزلىرىنىڭ نۇسخىسىنى مۇستەقىل قۇرماقتا.

سەپنىڭ ئالدىدا ماڭغىنى كالىفورنىيە شىتاتىدىن كەلگەن Vast Space شىركىتى بولۇپ، 2026-يىلى 5-ئايدا SpaceX نىڭ Falcon 9 راكېتاسىغا ئولتۇرۇپ ئۆزىنىڭ «Haven-1» ناملىق ئالەم بوشلۇقى پونكىتىنى قويۇپ بېرىشنى پىلانلىدى. ئەگەر ھەممە ئىش پىلان بويىچە بولسا، ئۇ دەسلەپتە تۆت نەپەر خادىمنىڭ بۇ ئاپتوبۇس چوڭلۇقىدىكى تۇرالغۇ بۆلمىسىدە 10 كۈن تۇرۇشىنى قوللايدۇ. ھەق تاپشۇرغان خېرىدارلار مىكرو تارتىش كۈچى تۇرمۇشىنى ھېس قىلالايدۇ ھەمدە ئۆسۈملۈك تېرىش ۋە دورا سىنىقى قاتارلىق ئىلمىي تەتقىقاتلارنى قانات يايدۇرالايدۇ.

ئۇنىڭغا يېقىندىن ئەگىشىپ كېلىدىغىنى Axiom Space نىڭ پونكىتى — Axiom Station بولۇپ، ئۇ بەش مودۇل (ياكى ئۆي) دىن تەركىب تاپقان. ئۇنىڭ لايىھەلەش ئۇسلۇبى سەرخىل مېھمانخانىغا ئوخشايدۇ، 2028-يىلى قويۇپ بېرىش مۆلچەرلەنمەكتە. Voyager Space شۇ يىلى ئۆزىنىڭ Starlab ناملىق ئالەم بوشلۇقى پونكىتىنى قويۇپ بېرىشنى پىلانلىدى، Blue Origin نىڭ Orbital Reef ئالەم بوشلۇقى پونكىتى بولسا 2030-يىلى ئەگىشىپ مېڭىشنى پىلانلىدى.

گەرچە بۇ پونكىتلارغا كىرىپ تۇرۇش ھەققى تېخى ئېلان قىلىنمىغان بولسىمۇ، ئەمما دەسلەپكى بېلەت باھاسىنىڭ نەچچە مىليون دوللارغا يېتىدىغانلىقى مۆلچەرلەنمەكتە. بىراق، ئەگەر بۇ خۇسۇسىي ئالەم بوشلۇقى پونكىتلىرى مۇۋەپپەقىيەت قازانسا ۋە پايدا ئالالىسا، ئۇلار ئاخىرىدا تەتقىقاتچىلار، دۆلەت ئالەم قاتنىشى ئاپپاراتلىرى، ھەتتا ئالەم بوشلۇقىدا مەھسۇلات ئىشلەپچىقىرىشنى ئۈمىد قىلىدىغان كارخانىلارنى تېخىمۇ كۆپ ئالەم بوشلۇقىغا كىرىش پۇرسىتى بىلەن تەمىنلىشى مۇمكىن.

تېخىمۇ يىراق كەلگۈسىگە نەزەر سالساق، بۇ ئالەم بوشلۇقى پونكىتلىرى بىزنىڭ يەر شارى ئوربىتىسىنىڭ سىرتىدا ياشىشىمىزنىڭ مۇقەددىمىسى بولۇشى مۇمكىن. Blue Origin نىڭ قۇرغۇچىسى جېف بېزوس ئۇزۇندىن بۇيان بىر كۈنى نەچچە مىليونلىغان ئادەمنىڭ ئالەم بوشلۇقىدا ياشىشى ۋە خىزمەت قىلىشىنى تەسەۋۋۇر قىلىپ كەلدى، NASA ۋە SpaceX نىڭ باش ئىجرائىيە ئەمەلدارى ئېلون ماسك بولسا ئاي شارى ۋە مارستا ياشاش نىشانىنى ئىزچىل تۈردە ئوچۇق-ئاشكارا ئىپادىلەپ كەلدى. بۇ يىل، بەلكىم ئىنسانلارنىڭ يۇلتۇزلار ئارىسىدا ماكانلىشىش ئارزۇسىنى قول يەتكۈدەك قىلىدىغان بىر يىل بولۇپ قېلىشى مۇمكىن.

مەنبە: ئالپ سالونى